**海上巴士**（英文：**SeaBus**）係加拿大卑詩省大溫哥華地區嘅渡輪服務，連接布勒內灣兩岸嘅溫哥華市中心濱海站同北溫哥華市朗斯代爾碼頭（英文：Lonsdale Quay）。海上巴士由岸山巴士公司（英文：Coast Mountain Bus Company）營運，係運輸聯線旗下大溫哥華地區公共交通服務一部分。

截至2009年，海上巴士載客量達每日18,500人次，夏季上升至21,000人次，喺2010年冬季奧運會期間運行更錄得48,000人次嘅單日載客量。海上巴士喺2004年至2009年間嘅年度載客量達520萬人次，2008年創咗554萬人次嘅年度載客量記錄。

營運
--

北溫哥華海上巴士碼頭入口，可見下一班渡輪開航嘅倒計時。
海上巴士服務時段介乎朝早6點至第日清晨1點。週一至週六，日頭有兩艘渡輪航行，每15分鐘一班，週一至週六晚黑同週日只有一艘渡輪航行，每30分鐘一班。來往溫哥華市中心同北溫哥華一程需時約12分鐘。

運輸聯線嘅收費架構適用於此，乘客需要畀橫跨兩個收費區嘅費用，而喺週一至週五晚黑六點半之後，以及週末及假日全日，乘客淨係畀一個收費區嘅費用就得。以前海上巴士都好似架空列車噉，靠乘客自律畀錢。為咗避免乘客走飛，碼頭內時不時會有警察同運輸聯線員工檢查乘客嘅付費證明，有權要求未能出示有效付費證明嘅乘客離開碼頭，最高罰款達173加元。海上巴士兩個碼頭嘅中央候船廳皆設有閘機，但只作人流管制而非收取船飛之用。入閘人數一超過船隻載客量上限，入閘機就上鎖，以免船隻超載。隨著運輸聯線推出康百世卡智能收費系統，濱海站同朗斯代爾碼頭都加設驗票閘門，喺2016年4月啓用。

乘客可攜帶單車搭海上巴士，無需額外畀錢。每班渡輪限載六部單車。

碼頭
--

濱海站嘅海上巴士碼頭
海上巴士喺溫哥華市中心嘅碼頭係屬於濱海站一部分，以一條行人天橋同濱海站大樓相連。乘客可以喺處轉溫哥華架空列車嘅博覽線同加拿大線，以及西岸快車通勤鐵路線。渡輪喺北溫哥華停泊喺朗斯代爾碼頭（英文：Lonsdale Quay），乘客可以喺處轉北岸巴士線。

海上巴士兩座碼頭各提供兩個泊位，碼頭建築嘅平面係「山」字型。中央候船廳喺兩個泊位之間，以隔牆同入閘機分成兩部分，各服務一個泊位，乘客喺度等上船。泊位另一邊嘅通道俾落船嘅乘客離開碼頭。成個碼頭佈局同鐵路系統嘅西班牙式月臺佈局相似。

船隊
--

海上巴士目前的船隊由下列船隻組成：

| 船隻 | 製造年份 | 狀況 | 外部 | 內部 |
| --- | --- | --- | --- | --- |
| 布勒水獺號
MV *Burrard Otter* | 1976年 | 已退役 |  |  |
| 布勒海狸號
MV *Burrard Beaver* | 1976年 | 用緊（後備） |  | （同布勒水獺號相同） |
| 布勒太平洋微風號
MV *Burrard Pacific Breeze* | 2009年 | 用緊 |  |  |
| 布勒水獺二號
MV *Burrard Otter II* | 2014年 | 用緊 | （同布勒太平洋微風號相若） |

海上巴士喺1977年投入服務時有兩艘渡輪，分別為「布勒水獺號」（MV *Burrard Otter*）同埋「布勒海狸號」（MV *Burrard Beaver*），兩艘船嘅載客量都係400人，由Yarrows公司製造。第三艘渡輪由域多利船塢公司製造，命名為「布勒太平洋微風號」（MV *Burrard Pacific Breeze*），同樣可運載400人，耗資2億5千萬加元，喺2009年10月付運畀運輸聯線，並喺同年12月投入服務。2010年冬季奧運會期間，三艘渡輪開齊，以應付奧運期間嘅額外乘客需求。

運輸聯線本來計劃喺奧運過後翻新水獺號同海狸號，等佢哋壽命延長20年，然後再恢復奧運期間開齊三艘渡輪嘅航行安排。不過，由於資金短缺，奧運過後海上巴士服務主力由海狸號同太平洋微風號兩艘渡輪提供，水獺號就留做後備。運輸聯線仍然寄望日後會有足夠經費長期實行三船服務，因此保留全數三艘渡輪。

運輸聯線喺2012年尾宣佈建造第四艘渡輪，並由荷蘭嘅德文船塢集團（Damen Group）投得總值約2500萬加元嘅工程合約。新船命名為「布勒水獺二號」（MV *Burrard Otter II*），2014年6月建成，同年7月尾交船畀運輸聯線，12月1日啓航。海狸號將改做後備，水獺號就會退役。

歷史
--

北溫哥華2號渡輪（1911年影嘅）
布勒內灣早喺1866年已出現渡輪服務，但當年嘅「渡輪」實際上只係一隻划艇。正規嘅渡輪船隻喺1873年投入服務，而連接溫哥華市同朗斯代爾碼頭嘅定時渡輪服務喺1891年首航。獅門橋1938年通車之後試過搶到渡輪部分生意，但二戰期間北溫哥華一帶造船業興旺，令渡輪乘客數目回升。戰後私家車越來越普遍，令渡輪再度流失乘客，並喺1958年8月30號停航。

1960年代有人提議起行車隧道橫越布勒內灣，喺溫哥華呢邊駁上新起嘅高速公路。但隨住溫哥華市嘅公路計劃取消，隧道計劃亦告吹，原先預留來起隧道嘅錢改咗復辦布勒內灣載客渡輪服務。大溫哥華區域局1975年發表一份報告，將渡輪服務列為改善區内運輸嘅首要項目之一，而渡輪就喺1977年6月16號以「海上巴士」嘅名啓航，再度為乘客提供搭船過海嘅選擇。

參考
--

1. ↑  "Sea Bus Vancouver Transportation, North Vancouver Transit". 原著喺2012年2月25號歸檔. 喺2018年4月10號搵到.
2. 1 2 3  SeaBus Completed by Victoria Shipyards，Harbour & Shipping，2009年9-10月。於2010年2月27日查閲。
3. ↑  Transit ridership way up during first week of Olympics，CTV電視網，2010年2月21日。於2010年2月27日查閲。
4. 1 2  行駛溫市北溫新海上巴士啟航，《頭條日報》，2009年12月25日。於2010年2月22日查閲。
5. 1 2  Alan Haig-Brown (2008–05). "Vancouver commuter ferry celebrates 30 years of service". Professional Mariner. 原著喺2010-12-19歸檔. 喺2012-05-17搵到.`{{cite web}}`: CS1 maint: date format (link)
6. ↑  "TransLink.ca - Single Fares". 原著喺2009年7月5號歸檔. 喺2018年4月10號搵到.
7. ↑  Jonathan Seymour (2010–10). "Moving forward after a night to remember". Transportation Safety Board of Canada. 原著喺2018-07-12歸檔. 喺2012-05-17搵到.`{{cite web}}`: CS1 maint: date format (link)
8. ↑  "TransLink closing all SkyTrain and SeaBus fare gates April 4". CBC News. 2016-03-01. 喺2016-11-12搵到.
9. ↑  "TransLink.ca - Bikes on SeaBus". 原著喺2016年3月4號歸檔. 喺2018年4月10號搵到.
10. ↑  VSL Awarded new SeaBus Contract。於2010年2月27日查閲。
11. ↑  Passenger house of third SeaBus arrives at Victoria Shipyards
12. ↑  SeaBus fleet grows for Olympics, but won't last，CTV電視網，2009年12月23日。於2010年2月22日查閲。
13. ↑  "Name the SeaBus Contest". 原著喺2016年11月13號歸檔. 喺2018年4月10號搵到.
14. ↑  "Public transportation after the Games: where do we go from here?". 原著喺2016年11月13號歸檔. 喺2018年4月10號搵到.
15. 1 2  "A new efficient SeaBus to be built to keep service reliable". TransLink. 2012-12-17. 原著喺2016-10-02歸檔. 喺2013-01-02搵到.
16. 1 2  阮耀毅 (2012-12-19). 〈海上巴士製造委外 工會不滿〉. 《《世界日報》》. 原著喺2013-04-28歸檔. 喺2013-01-02搵到.
17. 1 2  〈外國造海上巴士 引工會反對〉. 《《星島日報》》. 2012-12-19. 原著喺2016-11-13歸檔. 喺2013-01-02搵到.
18. ↑  "Introducing TransLink's new SeaBus: the Burrard Otter II!". TransLink. 2014-06-02. 原著喺2016-11-13歸檔. 喺2016-11-12搵到.
19. ↑  "The Burrard Otter II is here!". TransLink. 2014-07-31. 原著喺2016-11-13歸檔. 喺2016-11-12搵到.
20. ↑  "Burrard Otter II begins ferrying passenger as TransLink replaces old vessel". CBC News. 2014-12-01. 喺2016-11-12搵到.
21. ↑  Berelowitz, Lance (2010). *Dream City: Vancouver and the Global Imagination*. Douglas & McIntyre. p. 82. ISBN 9781553651703. `{{cite book}}`: Cite has empty unknown parameter: `|coauthors=` (help)
22. ↑  Greater Vancouver Regional District (1975-03-26). The Livable Region 1976/1986 (報告). p. 24.
23. ↑  How We Moved 互聯網檔案館嘅歸檔，歸檔日期2012-06-12.－北溫哥華市政府網站。喺2010年2月22號查閲。

出面網頁
----

|  |  |
| --- | --- |
|  | 維基同享有多媒體嘅嘢：**SeaBus** |

* 運輸聯線網站 海上巴士頁面